Вячаслаў Андрэевіч Дубінка

Вячаслаў Андрэевіч Дубінка () — беларускі пісьменнік, мастак, фатограф, майстар народнай творчасці.

 Біяграфія 
Нарадзіўся 17 снежня 1941 года ў г. Слуцку Мінскай вобласці.

У 1958—1961 гадах вучыўся ў Чарнавіцкім тэхнікуме чыгуначнага транспарту. Прафесія — майстар-будаўнік.

У 1961—1963 гадах працаваў майстрам, прарабам будаўнічага ўпраўлення, узводзіў ваенныя аб’екты ў Мазыры, Ельску, Петрыкаве, Бабруйску.

Член Саюза пісьменнікаў Беларусі з 1988 года, член Саюза мастакоў Беларусі з 2003 года, член Саюза народных майстроў Беларусі з 2002 года.

 Творчасць 

 Фатаграфія 
У 1963 годзе захапіўся фатаграфіяй, уладкаваўся фотакарэспандэнтам у слуцкую раённую газету «Шлях Ільіча», там жа апублікаваў свой першы аповед. У 1964—1979 гадах — фотакарэспандэнт раённых газет Беларусі: «Будаўнік камунізму» (Любань, 1964—1965), «Шахцёр» (Салігорск, 1965—1966), рэспубліканскіх газет: «Звязда» (1966—1971), «Чырвоная змена» (1972—1974), студыі «Фота і жыццё» Саюза журналістаў Беларусі (1974—1976). Фатограф рэстаўрацыйнай майстэрні Міністэрства культуры БССР (1979—1981). З 1981 года — у часопісе «Беларусь».

Прызёр шматлікіх міжнародных фотавыставаў. Медаль на «Інтэр-прэс-81», Масква 1981 г.

 Літаратура 
Першая аповесць — «Не плач, душа мая» — апублікавана ў часопісе «Маладосць» у 1981 годзе, у 1983 годзе — выйшла асобнай кнігай.

Сярод іншых яго твораў:
 «Паплач ля роднай крынічкі», 1981 
 «Ой, зялёны дубочак…», 1983
 «Браты святой ночы», 1986
 «Развітальная песня», 1989
 «Сіндыкат Мані Дулі», 1992 

 Выразка з паперы 
Выразкай з паперы пачаў займацца ў 1968 годзе падчас шматлікіх камандзіровак, доўгіх чаканняў на вакзалах і аэрапортах, у цягніках і самалётах, успамінаючы, як калісьці яго маці ў пасляваенныя гады ўпрыгожвала выразкамі з паперы вокны, сцены і нават навагоднюю ёлку. Менавіта Дубінка адзін з першых у Беларусі адрадзіў гэты забыты народны від мастацтва. Паступова на месца простым немудрагелістым узорам прыйшлі складаныя мастацкія кампазіцыі з казачных птушак і звяроў, дрэў, кветак, казачных сюжэтаў і нават помнікаў архітэктуры. Удзельнічаў у шматлікіх выставах, прызёр выставы «Выцінанкі ўсяго свету» (Вільнюс, 1989). Аформіў выразкай кнігі паэзіі, дзіцячыя казкі.

Працы В.Дубінкі захоўваюцца ў Нацыянальным мастацкім музеі Рэспублікі Беларусь, музеях Масквы, Санкт-Пецярбурга, Харкава, Львова, Чалябінска, Польшчы, Германіі, у прыватных зборах і калекцыях.

 Узнагароды і прэміі 
 Дыплом Міністэрства культуры БССР за ўдзел у міжнароднай выставе «Сямігодка ў дзеянні», 1966
 Дыплом Міністэрства культуры БССР і праўлення Саюза журналістаў БССР за ўдзел у рэспубліканскай выставе дакументальнага і мастацкага фота. Мінск, 1967
 Дыплом 1 ступені рэспубліканскага праўлення навукова-практычных грамадскіх выдавецтваў «за поспехі, дасягнутыя ў мастацка-тэхнічным афармленні». За афармленне кнігі А. Вольскага «Жывыя літары»
 Аўтар найлепшай публікацыі часопіса «Маладосць» за 1981 год
 Медаль на «Інтэр-прэс-81». Масква, 1981 
 Дыплом Францыска Скарыны за афармленне кніг. Мінск, 1984
 Пераможца творчага конкурсу на лепшую публікацыю часопіса «Беларусь», 1987
 Прызёр выставы «Выцінанкі ўсяго свету». Вільнюс, 1989

 Спасылкі 
 Художественное вырезание: форма и цвет [Текст] : материалы 6-го международного симпозиума, посвящённого памяти В. А. Дубинко и В. Н. Червонцевой / Домодедовский МБУК «Историко-художественный музей», Междунар. клуб «Бумажные традиции»; [сост. и отв. ред. Петриченко А. А.]. — Москва : ИП Скороходов В. А., 2016. — 271 с. : цв. ил.; 21 см; ISBN 978-5-9907734-4-8
 Национальная библиотека Беларуси
 Энциклопедия «Этнаграфія Беларусі»
 Альбом «Сучасная беларуская выцінанка»
 А. В. Вольскі «Жывыя літары» (Национальная библиотека Беларуси)
 «Наша Ніва» 29.06.2012
 Национальный художественный музей Республики Беларусь
 Радые Свабода
 «Звязда» 
 naviny.by
 Этномагазин «Рагна»
 Вячеслав Дубинка — возрождение вытинанки.

Катэгорыя:Пісьменнікі Беларусі
Катэгорыя:Мастакі Беларусі
Катэгорыя:Фатографы Беларусі
Катэгорыя:Старонкі з недагледжанымі перакладамі